ചൂതാട്ട സംഘങ്ങള് വിലസുന്നു: നടപടിയെടുക്കാതെ പോലീസ് ആലങ്ങാട്: ആലങ്ങാട്, കോട്ടപ്പുറം, മാളികംപീടിക എന്നീ പ്രദേശങ്ങള് കേന്ദ്രീകളിച്ചു ചൂതാട്ട സംഘങ്ങള് വിലസുന്നതായി പരാതി. ലക്ഷക്കണക്കിന് രൂപവച്ചും ആഡംബര കാറുകള് പണയപ്പെടുത്തിയും സ്വര്ണംവച്ചും ചൂതാട്ടത്തിനെത്തുന്നവര് ഇക്കൂട്ടത്തിലുണ്ട്. ഓരോ ദിവസവും പല സ്ഥലങ്ങളിലുമാണ് ഇവര് ഒത്തുകൂടുന്നത്. മൊബൈല് ഫോണില് നിന്നുള്ള അറിയിപ്പ് ലഭിക്കുന്നതിനനുസരിച്ചാണ് ഇവര് ഒത്തുകൂടുന്നത്. രാത്രി കാലങ്ങളിലാണു കൂടുതലും കളി നടത്തുന്നത്. ആലങ്ങാട് കോട്ടപ്പുറം മാമ്ബ്രയില് സ്ഥിതി ചെയ്യുന്ന അക്വസിറ്റി ഫ്ലാറ്റ് സമുച്ചയത്തില് ഫ്ലാറ്റ് വാടകയ്ക്കിടുത്താണ് ചൂതാട്ടം നടത്തുന്നതെന്ന് നാട്ടുകാര് പറഞ്ഞു. ഇതു സംബന്ധിച്ച് പലപ്രവാശ്യം ആലങ്ങാട് പോലീസില് പരാതി പറഞ്ഞിട്ടും നടപടിയെടുത്തില്ലെന്നും ആക്ഷേപമുണ്ട്. നടത്തിപ്പുകാരനായ വ്യക്തിക്കു 10,000 മുതല് 25,000 രൂപ വരെ ലഭിക്കുന്നതായി പറയപ്പെടുന്നു. ആലങ്ങാട് പോലീസ് നടപടിയെടുക്കാത്തതിനെത്തുടര്ന്ന് ഉന്നത പോലീസ് ഉദ്യോഗസ്ഥര്ക്കു പരാതി നല്കാനൊരുങ്ങുകയാണ് നാട്ടുകാര്.